छेमें वेतन कमीशन दियें सफारशें च रहबर-ए-तालीम ते तन्खाह् च बाद्धे दा कोई ज़िक्कर नेईं कीता गेआ जिस करियै शिक्षा विभाग दे इस वर्ग गी मती मायूसी होई। इस करियै रहबर-ए-तालीम थर्ड टीचरें दे संगठन ने 25 फरवरी गी ज़िला स्तर उप्पर सचिवालय दा घेरा करने दी जेह्‌ड़ी घोषणा कीती ही ओह् हुन मुक्खमंत्री दे स्लाहकार दवेंद्र राणा कन्नै मलाटी करने परैंत सथगित करी दित्ती गेई ऐ ते हुन एह् हड़ताल 4 अप्रैल गी कीती जाग। एह्‌दा नतीजा केह् निकलग एह् ते वक्त गै दसग पर किश रहबर-ए-तालीम टीचरें गी छोड़ियें अज्ज तक्कर कुसा बी त्रीए प्राईमरी टीचर गी जिंदी गिनतरी ज्हारां च ऐ, पक्का करियै टीचर ग्रेड नेईं दित्ता गेआ। जेह्‌ड़े पंज ब’रे तक्कर 1500 रपे म्हीना तनखाह् उप्पर कम्म करने दे बावजूद पक्का होने दी हीखी च बैठे दे न ते जिंदे च बी.ए, बी. एड, एम,ए,एम,एड ते क्रिश पी.एच.डी.बी न ते मतलका ग्रांएं जां बलाकें दे मकामी युवक न। केह् ओह् स्हाड़े समाजा दा हिस्सा नेईं? केह् उनेंगी समाज च इज्जत कन्नै रौह्‌ने ते जीने दा हक्क नेईं? केह् उंदे बाल बच्चें गी भुक्ख नेईं लगदी? ते जे सरकार उंदे कन्नै सच्चें गै हमदर्दी रक्खदी ऐ तां सब्भनें रहबर-ए-तालीम ते थर्ड टीचरें गी बगैर कुसा रूकावट दे पक्का करै जिंदे च पंज ब’रे पूरे होई गेदे न।